### 32.    Beslutning om endelig vedtagelse af Kommuneplan 2017-2028

**Åbent**

Sagsnr.: 326-2016-61814       J.nr.: 01.02.03           Dokumentnr.:
326-2017-291926

**Sagstype**

Beslutning.

**Resume og sagens baggrund**

Kommunalbestyrelsen godkendte på møde den 28. juni 2017 at
sende Forslag til Kommuneplan 2017-2028 i offentlig høring.
Kommuneplanforslaget har været i høring i perioden 10. august til den 5.
oktober 2017. Der blev afholdt borgermøde om kommuneplanforslaget den 14.
september.

Administrationen anbefaler, at kommuneplanforslaget vedtages
endeligt.

**Indstillinger**

Direktøren indstiller, at:

1. Kommuneplan
2017-2028 vedtages endeligt til offentlig bekendtgørelse.

2. Hvidbogen (bilag
1) og de foreslåede ændringer til kommuneplanen godkendes og offentliggøres
sammen med Kommuneplan 2017-2028.

3. Administrationen
bemyndiges til at foretage nødvendige redaktionelle ændringer inden
kommuneplanen offentligt bekendtgøres.

**Behandling**

Teknik- og Miljøudvalget, Økonomiudvalget,
Kommunalbestyrelsen.

**Sagsfremstilling**

Under kommuneplanforslagets høring er der indkommet 17
høringssvar. Høringssvarene er primært fra statslige myndigheder, råd,
virksomheder og interesseorganisationer m.fl. Fire af høringssvarene er fra borgere.

Høringssvarene omhandler mange forskellige emner - alt fra
naturbeskyttelse, kulturmiljøer, bymidter til erhvervsudvikling og
risikovirksomheder. Der er således ikke ét emne, som særligt har haft
offentlighedens interesse. Høringssvarene er behandlet i hvidbogen (bilag 1) og
en kort opsamling på høringssvarene kan ses i bilag 3. Høringssvarene i deres
fulde længde kan ses i bilag 2.

Hvidbogen indeholder en række ændringsforslag til
kommuneplanen, som foreslås indarbejdet i planen som opfølgning på høringen. Administrationen
foreslår herudover en række præciseringer og konsekvensrettelser. Alle
høringssvar vedlægges som et samlet bilag til hvidbogen.

I høringsperioden har Erhvervsstyrelsen meddelt, at
styrelsen ikke finder anledning til at gøre indsigelse efter planlovens § 29,
stk. 1, mod Forslag til Kommuneplan 2017-2028 under forudsætning af, at der ved
den endelige vedtagelse medtages de ændringer og suppleringer, som fremgår af
notat af 4. oktober 2017 - "Notat om aftalte ændringer og suppleringer i
Kalundborg Kommunes forslag til Kommuneplan 2017", vedlagt som bilag 4.

For størstedelen af høringssvarene gælder det, at
administrationen anbefaler, at høringssvarene ikke medfører ændringer i
planforslaget, men at høringssvaret tages til efterretning. For ni af
høringssvarene anbefaler administrationen, at de medfører ændringer og/eller
præciseringer af kommuneplanforslaget. Ændringsforslagene fremgår af hvidbogen.

Kommuneplanen kan tilgås via kommunens hjemmeside Link til
planen er vedlagt i Bilag 5. I den forbindelse gøres der opmærksom på, at alle
de foreslåede ændringer endnu ikke er indarbejdet i kommuneplanen. De
ændringer, som godkendes politisk, vil blive indarbejdet i kommuneplan inden
offentliggørelsen.

**Økonomiske konsekvenser**

Ingen.

**Teknik- og Miljøudvalgets møde
den 30. november 2017:**

Anbefales.

**Økonomiudvalgets møde den 13.
december 2017:**

Anbefales, idet det præciseres, at den tidligere fastlagte
struktur med en hovedby (Kalundborg) og 4 centerbyer (Høng, Gørlev,
Ubby-Jerslev og Svebølle) bibeholdes.

Eric Nielsen og Ruth Pedersen, A, tog forbehold.

**Bilag**

|  |  |
| --- | --- |
| Bilag 1 - Hvidbog til Forslag til Kommuneplan 2017-2028 | 326-2017-280684 |
| Bilag 2 - Høringssvarene i deres fulde længde | 326-2017-334252 |
| Bilag 3 - Konklusion på høringssvar | 326-2017-322761 |
| Bilag 4 - Notat om aftalte ændringer og suppleringer i [adresse] forslag til Kommuneplan 2017 | 326-2017-334186 |
| Bilag 5 - Link til forslag til kommuneplan 2017 | 326-2017-335509 |